Joensuun Marttayhdistys ry

**TOIMINTAKERTOMUS VUODELTA 2017**

Marttajärjestön toiminnan valtakunnallisena teemana on vuosina 2017–19 **Elämä on parasta itse tehtynä**. Marttaliiton hallituksen linjaamat painopisteet tällä kaudella ovat vaikuttavuus, jäsenyys sekä ruoka ja kehitys. Marttayhdistys on mahdollisuuksien mukaan huomioinut nämä teemat kuluneen vuoden toiminnassa.

Suomen täyttäessä sata vuotta täytti Pohjois-Karjalan Martat peräti 110 vuotta, mitä juhlittiin joulukuussa yhteisessä gaalaillassa SokosHotel Kimmelissä Joensuussa. Yhdistyksestämme juhlaan osallistui 23 marttaa omakustanteisesti sekä 2 marttaa kutsuttuna (kv. martta Kaisa Karttunen sekä juhlavuoden näyttelyn koonnut ja kunniamerkin saanut Marja Simola).

**TOIMINTA**

Jäseniltoja järjestettiin vuoden aikana yksitoista (11) ja niihin osallistui yhteensä 174 marttaa. Iltojen aiheet vaihtelivat Venäjän karjalaiskylien nykytilasta villiyrttien maailman kautta filateliaan. Kädentaitojakin harjoitettiin Taitokorttelin käsityöpajassa ja joulun lähestyessä askartelemalla himmeleitä modernisti mehupilleistä. Tarkemmat tiedot teemoista ja ajankohdista löytyvät toimintakertomuksen liitteestä 1. Lisäksi Acat-toimintaryhmä on kokoontunut 2 kertaa ja näissä tilaisuuksissa on ollut yhteensä 10 osallistujaa (lista liitteessä 1).

Kesäretki suuntautui heinäkuun ensimmäisenä päivänä Keski-Karjalaan, mukana oli kaikkiaan 32 marttaa. Kesälahden Sovintolassa tapasimme kahvittelun ja näyttelyihin tutustumisen merkeissä marttatuttuja kuten piirin ja marttaliiton puheenjohtajat, minkä jälkeen siirryttiin naapuriin Lindebergin kartanoon, jonka hengästyttävän huikeasta historiasta ja nykypäivästä meille kertoi paikan nykyinen emäntä Anne Lindeberg-Piiroinen. Matka jatkui Kiteen puolelle, jossa nautimme ensin lounasta Koivikon Kievarissa ja lopuksi tutustuttiin vielä Pietarhovin kukkaloistoon. Bussimatkan aikana järjestimme lisäksi arpajaiset.

Torin Marttakahvio piirakkapajoineen on toriremontin ajan ”evakossa” Sinisellä virralla, ja kahvion piirakkatalkoissa meiltä ahkeroi heinäkuisena perjantaina 5 marttaa. Marraskuussa järjestettiin vielä Pop-up- piirakkapajoja Joensuun alakouluilla; jäseniämme oli Niittylahden ja Rantakylän kouluilla kaikkiaan 9 opastamassa innokkaita koululaisia perinneleipomuksien teossa. Kansainvälistä tuntumaa piirakoiden leivontaan saatiin jo alkuvuodesta, kun kolme jäsentämme oli piirin pyynnöstä Marttakeskuksen piirakkapajassa opastamassa Lyseon lukion vieraina olevia kiinalaisopiskelijoita.

Valtakunnallisena hankkeena neulottiin 2018 talviolympialaisten kisajoukkueelle Novitan lahjoittamista langoista villasukkia. Yhdistyksemme osuus oli 10 paria miesten sukkia, joita oli neulomassa 5 marttaa. Kaikkiaan yhdistyksen talkoisiin osallistui vuoden mittaan 25 marttaa (lista liitteessä 2).

Pikkujoulua ei tänä vuonna erikseen vietetty, vaan piirin 110-vuotisjuhlien Marttagaala antoi tavallistakin juhlavammat puitteet marttailuvuoden päätteeksi. Yhdistyksemme jäseniä osallistui myös piirin juhlavuoden kirkkopyhään ja –kahveille Marianne Heikkilän johdolla 10.12.

Jäsenistämme Kaisa Karttunen ja Jenni Silvennoinen ovat osallistuneet kv-marttojen jatkokoulutukseen marttaristeilyllä ja järjestävät vuoden 2018 alussa Etiopia-illan.

**TALOUS**

Yhdistyksen tulot muodostuivat jäsenmaksupalautuksista, arpajaistuotoista sekä marttailtojen vapaaehtoisesta kahvirahasta ja tarvikemaksuista.

Hallituksen jäsenille ei ole maksettu kokouspalkkioita, mutta puheenjohtajalle, varapuheenjohtajalle, sihteerille ja rahastonhoitajalle on maksettu yhdistyksen vuosikokouksen hyväksymät kulukorvaukset.

Pohjois-Karjalan koulutuskuntayhtymän palvelualojen oppilaitoksen ansioituneille opiskelijoille perinteisesti jaetut stipendit jäivät tällä kertaa jakamatta koulun aikaistetun päättymisen takia.

**JÄSENET JA TOIMINTARYHMÄ**

Vuodenvaihteen jäsenmäärä on 153, joista 34 Acat-ryhmässä. Näin saamme 2 edustajaa piirin vuosikokoukseen.

**HALLINTO JA TOIMIHENKILÖT**

Yhdistyksen puheenjohtajana on toiminut Helena Puhakka-Tarvainen, varapuheenjohtajana Helena Örmark ja muina hallituksen jäseninä Liisa Helle, Eila Hyvärinen, Kaisa Karttunen, Juuli Koskinen, Nenne Silvennoinen ja Jenni Silvennoinen, joka on toiminut myös Acat-toimintaryhmän vastuullisena vetäjänä. Rahastonhoitajana ja merkkipäivämuistamisen vastuuhenkilönä on toiminut hallituksen jäsen Tuula Kinnunen. Sihteerinä on toiminut Helena Soikkeli (hallituksen ulkopuolella), joka on vastannut myös toiminnan sähköisestä tilastoinnista. Puheenjohtaja on vastannut viestinnästä ja tiedottamisesta yhdessä sihteerin kanssa. Yhdistyksen hallitus on kokoontunut vuoden aikana kuusi (6) kertaa.

Toiminnantarkastajina ovat toimineet edelleen Jaakko Vuokkonen ja Maria Urhonen. Yhdistys oli edustettuna piirin vuosikokouksessa, edustajamme olivat Annikki Saarikivi ja Inkeri Kettunen, jotka palkittiin kokouksessa vapaaehtoistoimijan merkeillä. Varajäseninä Helena Puhakka-Tarvainen ja Tuula Kinnunen. Piirin hallituksessa yhdistystä on edustanut Helena Örmark.

Kaisa Karttunen ja Jenni Silvennoinen ovat toimineet Marttajärjestön kouluttamina kv-marttoina.

**TIEDOTUS**

Tapahtumistamme on kerrottu marttailloissa, joissa on ollut jaossa yhdistyksen ja Acat- toimintaryhmän yhteistä tiedotetta, sanomalehti Karjalaisen järjestöpalstalla, nettisivuilla sekä Facebookissa. Yhdistyksennettisivut siirrettiin Martat.fi- sivuston alle.

**ARVIO TULEVASTA TOIMINNASTA**

Toiminnassa ei ole havaittavissa suuria muutoksia, mutta taloudenpitoon kiinnitetään edellistä suurempaa huomiota. Acat-toimintaryhmän oma toimintakalenteri laitetaan toistaiseksi jäihin ja pyritään houkuttelemaan myös Accoja entistä enemmän mukaan koko yhdistyksen yhteiseen tapahtumiin (etenkin piirin kurssit). Jäsenhankintaan panostetaan uusien aktiivisten toimijoiden saamiseksi. Jäsenmaksu vuonna 2018 on 40 euroa sisältäen Martat-lehden (6 numeroa). Jäsenmaksusta 8 euroa /hlö palautuu suoraan yhdistyksen toimintaan.